#  GUVERNUL REPUBLICII MOLDOVA

**HOTĂRÎRE** nr. \_\_\_\_\_

din \_\_\_\_\_\_\_\_\_\_\_\_\_\_\_\_

Chişinău

**Pentru aprobarea Regulamentului de activitate al**

**Consiliului de supraveghere publică a auditului**

În scopul realizării art.36 alin.(1) din Legea nr.271 din 15 decembrie 2017 privind auditul situațiilor financiare (Monitorul Oficial al Republicii Moldova, 2017, nr.7-17, art.48), precum şi în scopul supravegherii publice a auditului, Guvernul

**HOTĂRĂŞTE:**

1. Consiliul de supraveghere a activităţii de audit se reorganizează, prin transformare, în Consiliul de supraveghere publică a auditului, care este succesorul de drepturi şi obligaţii al acestuia.
2. Se stabilește efectivul-limită a Consiliului de supraveghere publică a auditului în număr de 10 persoane.
3. Se aprobă Regulamentul Consiliului de supraveghere publică a auditului, conform anexei.

**4.** Ministerul Finanţelor va asigura Consiliul de supraveghere publică a auditului cu încăperi de serviciu pentru un termen de pînă la 30 iunie 2019.

**5.** Prezenta hotărîre intră în vigoare din 1 septembrie 2018, cu excepția punctelor 7 și 8 a prezentei hotărîri, precum și a punctului 9 din Anexa la prezenta hotărîre, care intră în vigoare din data publicării în Monitorul Oficial al Republicii Moldova. Capitolul VI din Anexa la prezenta hotărîre urmează să intre în vigoare din 1 ianuarie 2021.

**6.** Anexa nr.1 și Anexa nr.2 la Hotărîrea Guvernului nr.1450 din 24 decembrie 2007 cu privire la unele măsuri de executare a Legii nr.61-XVI din 16 martie 2007 privind activitatea de audit (Monitorul Oficial nr.203-206 art.1493 din 28.12.2007) se abrogă.

**7.** Primul concurs privind selectarea reprenzentanților mediului academic specializat în audit și mediului de afaceri se organizează de către Ministerul Finanțelor conform criteriilor stabilite la punctul 9 din Anexa la prezenta hotărîre.

**8.** Ministerul Finanțelor va solicita candidaturile reprezentanților Băncii Naţionale a Moldovei, Curţii de Conturi și Comisiei Naţionale a Pieţei Financiare pentru includerea în componența nominală a primei componențe a Comitetului de supraveghere a auditului.

**PRIM-MINISTRU Pavel FILIP**

**Contrasemnează:**

**Ministrul finanţelor Octavian Armașu**

|  |  |
| --- | --- |
|  |  |

Anexă

la Hotărîrea Guvernului

nr. ­­­\_\_\_ din \_\_\_\_\_\_\_\_\_ 2018

**REGULAMENTUL**

**de activitate al Consiliului de supraveghere publică a auditului**

1. **DISPOZIŢII GENERALE**

Regulamentul de activitate al Consiliului de supraveghere publică a auditului transpune art.29 alin.(1) lit.d), e), art.30c alin.(3), art.32 alin.(3), alin.(4b) și alin.(5) ale Directivei 2006/43/CE a Parlamentului European şi a Consiliului din 17 mai 2006 privind auditul legal al conturilor anuale şi al conturilor consolidate, de modificare a Directivelor 78/660/CEE şi 83/349/CEE ale Consiliului şi de abrogare a Directivei 84/253/CEE a Consiliului (text cu relevanţă pentru SEE), publicată în Jurnalul Oficial al Uniunii Europene L 157/87 din 9 iunie 2006.

**1.** Regulamentul de activitate al Consiliului de supraveghere publică a auditului (în continuare - Regulamentul) este elaborat în conformitate cu prevederile art.36 alin.(1) din Legea nr.271 din 15 decembrie 2017 privind auditul situațiilor financiare (Monitorul Oficial al Republicii Moldova, 2017, nr.7-17, art.48).

**2.** Consiliul de supraveghere publică a auditului(în continuare – Consiliul) este o instituţie publică autonomă, cu statut de persoană juridică, responsabilă pentru supravegherea publică a auditului.

Consiliul dispune de un buget autonom, de conturi bancare în contul unic trezorerial al Ministerului Finanţelor şi îşi desfăşoară activitatea în baza principiilor de autogestiune.

Structura Consiliului, formele și modul de remunerare a personalului se aprobă de Comitetul de supraveghere a aditului, în limitele bugetului aprobat de către Guvern.

**3.** În activitatea sa Consiliul se călăuzeşte de Constituţia Republicii Moldova, Legea nr.271 din 15 decembrie 2017 privind auditul situațiilor financiare, prezentul Regulament, precum şi de Codul etic al profesioniștilor contabili, standardele de audit şi alte acte normative din domeniu.

**II. OBIECTIVUL PREZENTULUI REGULAMENT**

1. Obiectivul prezentului Regulament constă în realizarea prevederilor Legii nr.271 din 15 decembrie 2017 privind auditul situațiilor financiare referitoare la modul de organizare a activității Consiliului, funcțiile și atribuțiile acestuia, modul de desemnare a membrilor și activitatea Comitetului de supraveghere a aditului.
2. Organul de supraveghere publică a auditului este Consiliul. Organele de conducere ale Consiliului sînt Comitetul de supraveghere a auditului (în continuare – Comitetul) şi directorul executiv (în continuare – directorul).

**III. COMITETUL DE SUPRAVEGHERE A AUDITULUI**

**Secțiunea 1**

**Componența și modul de desemnare a membrilor Comitetului.
Retragerea calității de membru al Comitetului.**

**6.** Comitetul este format din 7 membri nepracticieni care posedă cunoştinţe în domeniul economic sau în cel juridic şi are următoarea componenţă: 2 reprezentanţi ai Ministerului Finanţelor, un reprezentant al Băncii Naţionale a Moldovei, un reprezentant al Curţii de Conturi, un reprezentant al Comisiei Naţionale a Pieţei Financiare, un reprezentant al mediului de afaceri şi un reprezentant al mediului academic specializat în audit.

**7.**Reprezentanţii Ministerului Finanţelor, Băncii Naţionale a Moldovei, Curţii de Conturi și Comisiei Naţionale a Pieţei Financiare sînt desemnați la solicitarea Consiliului.

Reprezentanții mediului academic specializat în audit și mediului de afaceri se selectează de Comisia de concurs din cadrul Consiliului pe bază de concurs.

Comisia de concurs este constituită în baza ordinului directorului din 3 angajați ai Consiliului, inclusiv directorul.

Anunțul de inițiere a concursului se plasează pe pagina web oficială a Consiliului. Reprezentanții mediului academic specializat în audit și mediului de afaceri se selectează conform cerințelor stabilite la punctul 9.

**8.** Membrii Comitetului se confirmă de către Guvern pe un termen de trei ani pentru maxim 2 termene consecutive.

**9.** Criteriile de desemnare a membrilor sînt următoarele:

a) studii superioare în domeniul economic sau juridic;

b) vechime în muncă de cel puţin zece ani în domeniul economic sau juridic/educației în domeniul auditului;

c) capacitatea de a analiza sub diferite aspecte şi de a aplica această analiză în procesul decizional;

d) posedarea limbii române;

e) capacitatea de a comunica eficient în timpul discuţiilor, precum şi de a formula în scris obiecţii şi propuneri asupra proiectelor de acte normative examinate şi opinii asupra problemelor discutate în scopul luării deciziei finale;

f) soțul/soția, rudele de pînă la gradul al II-lea, inclusiv, afinii de gradul I nu sînt auditori, acţionari/asociați, membri ai organului executiv al entităţilor de audit, confirmat prin declarația pe propria răspundere;

g) nu are antecedente penale, fapt confirmat prin cazier judiciar.

În procesul selectării reprezentantului mediului de afaceri reprezintă un avantaj:

a) deținerea certificatului de calificare al auditorului;

b) deținerea certificatului international în domeniul contabilității și auditului;

c) vechime în muncă de cel puțin 5 ani în calitate de auditor/director financiar/contabil-șef;

d) posedarea limbii engleze.

**10.** Membrii Comitetului pot fi reconfirmaţi ulterior nu mai devreme de trei ani de la data expirării celui de-al doilea termen.

**11.** Retragerea calităţii de membru al Comitetului are loc în legătură cu expirarea termenului stabilit la punctul 8, precum şi în caz de:

a) cerere a organului (instituţiei) care a înaintat candidatura, inclusiv în cazul eliberării din funcţie;

b) cerere personală a membrului Comitetului privind retragerea benevolă, inclusiv în cazul necorespunderii statutului de nepractician, prevederilor punctului 9 lit. f) al prezentului Regulament;

c) neparticipare la 3 ședințe consecutive, la decizia Comitetului;

d) deces al membrului Comitetului.

În cazurile prevăzute la lit. b) membrii Comitetului informeză Consiliul în scris în termen de 30 zile.

 **Secțiunea 2**

 **Atribuțiile și drepturile Comitetului**

**12.** Comitetul are următoarele atribuţii:

a) adoptă decizii în vederea exercitării funcţiilor Consiliului;

b) examinează şi aprobă proiectul bugetului, executarea bugetului, planul anual de activitate, planul semestrial de control extern al calităţii, raportul anual de activitate ale Consiliului;

c) aprobă actele normative elaborate de către Consiliu în vederea exercitării funcției de supraveghere;

d) aprobă Regulamentul privind retribuirea muncii personalului Consiliului elaborat de către Consiliu;

e) organizează concursul pentru suplinirea funcţiei de director;

f) numeşte şi eliberează din funcţie directorul;

g) numeşte în funcţie, pe bază de concurs, şi eliberează din funcţie personalul Consiliului;

h) aprobă statele de personal ale Consiliului;

i) examinează experienţa acumulată de către persoanele fizice care au vechime în muncă de cel puțin 15 ani în domeniul economic sau juridic pentru scutirea de la stagiul în audit;

j) stabileşte mărimea tarifelor pentru serviciile prestate de către Consiliu;

k) avizează proiectele actelor normative de reglementare a auditului în sectorul corporativ, elaborate de Ministerul Finanţelor;

l) supraveghează modul în care auditorii, entităţile de audit respectă prevederile legislaţiei în domeniul auditului situațiilor financiare, standardelor de audit și Codului etic;

m) monitorizează procesele de certificare şi instruire profesională continuă a auditorilor;

n) adoptă decizii privind aplicarea măsurilor disciplinare în baza Legii nr.271 din 15 decembrie 2017 privind auditul situațiilor financiare;

o) stabilește responsabilitățile pe domenii de activitate a membrilor Comitetului;

p) adoptă decizii privind delegarea funcției de control extern al calității auditului organizațiilor profesionale din domeniul auditului.

**13.** Comitetul are următoarele drepturi:

a) să solicite de la organe ale administrației publice, instituţii şi organizaţii, inclusiv de la asociaţiile profesionale din domeniul auditului, entități de audit, auditori documente şi informaţii necesare exercitării atribuţiilor sale;

b) să atragă specialişti cu un înalt nivel de calificare din domeniul economic sau juridic în vederea soluţionării problemelor examinate de Comitet, cu respectarea principiilor de activitate a Comitetului prevăzute în punctul 17 și a criteriilor prevăzute la punctul 9, lit. f) ale prezentului Regulament.

Membrii comitetului au dreptul la o remuneraţie în mărime de 10% din salariul mediu lunar pe economie, prognozat şi aprobat anual de către Guvern, pentru participarea în cadrul unei şedinţe a Comitetului.

**Secțiunea 3**

**Conducerea și organizarea activității Comitetului**

**14.** Comitetul este condus de un preşedinte, ales de membrii Comitetului, prin vot secret, din rîndul membrilor Comitetului.

**15.** Preşedintele Comitetului conduce activitatea şi prezidează şedinţele acestuia. În absenţa preşedintelui Comitetului, funcţiile lui sînt exercitate de vicepreşedinte. Vicepreşedintele Comitetului se alege din rîndul membrilor Comitetului prin vot deschis. Candidatura secretarului Comitetului este propusă de Directorul executiv din personalul Consiliului.

**16.** Preşedintele Comitetului exercită următoarele funcţii:

a) reprezintă Comitetul în relaţiile cu organele administrației publice, precum şi cu persoane juridice şi fizice din ţară şi din străinătate;

b) stabileşte ziua convocării şedinţei şi ordinea de zi;

c) asigură realizarea atribuţiilor Comitetului, precum şi executarea deciziilor acestuia;

d) aprobă calculele aferente remunerării membrilor Comitetului;

e) semnează decizi, ordine și alte acte în vederea asigurării activității Consiliului;

f) poartă răspundere personală pentru activitatea Comitetului.

**17.** Principiile de activitate a Comitetului:

a) legalitate;

b) independență;

c) imparțialitate;

d) confidențialitate;

e) transparență;

f) integritate.

Membrii Comitetului sînt obligați să păstreze confidențialitatea informației obținute în cadrul ședințelor și în procesul îndeplinirii atribuțiilor și să prezinte Consiliului declarația de confidențialitate conform Anexei 1 la prezentul Regulament în termen de 30 zile din data începerii activității în cadrul Comitetului.

**18.** Ordinea de zi a şedinţei curente este aprobată şi semnată de preşedintele Comitetului şi adusă la cunoştinţa membrilor Comitetului cu cel puţin 5 zile pînă la convocarea acesteia.

**19.** Secretarul este responsabil de:

a) pregătirea materialelor pentru şedinţele Comitetului şi transmiterea acestora membrilor Comitetului, cu cel puțin 5 zile pînă la convocarea ședinței;

b) întocmirea, prezentarea şi păstrarea proceselor-verbale ale şedinţelor Comitetului;

c) organizarea lucrărilor de secretariat şi de arhivare în conformitate cu legislaţia Republicii Moldova.

**20.** Şedinţele Comitetului se convoacă de preşedinte, după caz, însă nu mai rar de o dată în trimestru, conform planului de activitate al Consiliului.

**21.** Membrii Comitetului examinează materialele primite în prealabil şi prezintă opinia referitor la problemele examinate în cadrul şedinţei.

**22.** Şedinţa Comitetului este legal constituită dacă la ea sînt prezenţi cel puţin 2/3 din numărul total de membri, inclusiv preşedintele sau vicepreşedintele. Comitetul decide independent asupra modului de votare - secretă sau deschisă.

**23.** La încheierea dezbaterilor asupra fiecărei întrebări din ordinea de zi, preşedintele sau vicepreşedintele face o scurtă analiză a celor discutate în cadrul ședinței, cu prezentarea rezumatului privind deciziile ce urmează a fi adoptate şi le pune la vot.

**24.** Deciziile Comitetului se adoptă cu majoritatea simplă de voturi ale membrilor prezenți. Fiecare membru al Comitetului are dreptul la un vot exprimat, fără dreptul la abţinere. Delegarea votului nu se permite, iar membrii Comitetului nu pot numi alte persoane pentru înlocuirea lor în cadrul şedinţelor.

**25.** Şedinţele se consemnează în procese-verbale, care se întocmesc de către secretarul Comitetului. Procesul-verbal se avizează de membrii Comitetului prezenți la ședință în termen de 3 zile şi se semnează de preşedinte/vicepreşedinte şi de secretarul Comitetului.

**26.** Procesul-verbal al şedinţei Comitetului va include:

a) numărul procesului-verbal;

b) data, ora şi locul desfăşurării şedinţei Comitetului;

c) numele persoanelor care participă sau lipsesc de la şedinţa Comitetului;

d) ordinea de zi a şedinţei Comitetului;

e) rezumatul opiniilor persoanelor care participă la şedinţele Comitetului;

f) deciziile adoptate;

g) rezultatele votării;

h) alte informații privind deciziile Comitetului;

i) copiile documentelor privind întrebările examinate în cadrul ședinței (se anexează).

**27.** Procesele-verbale ale şedinţelor Comitetului se înregistrează în ordine cronologică pentru un an calendaristic.

**28.** Secretarul este responsabil pentru plenitudinea şi corectitudinea informaţiilor incluse în procesul-verbal.

**29.** Pentru participarea la lucrările şi şedinţele Comitetului pot fi invitaţi specialişti în domeniul economic sau juridic care nu sînt membri ai Comitetului. Aceștia sînt obligați să respecte principiile de activitate a Comitetului prevăzute în punctul 17 al prezentului Regulament.

**IV. MODUL DE DESEMNARE ȘI ATRIBUȚIILE DIRECTORULUI EXECUTIV**

**30.** Directorul se numeşte pe bază de concurs și corespunde următoarelor criterii:

a) este nepractician;

b) studii superioare în domeniul economic sau juridic;

c) are o vechime în muncă de cel puţin 10 ani în domeniul economic sau în cel juridic;

d) nu are relaţii de rudenie de pînă la gradul al II-lea, inclusiv, relaţii de afinitate cu auditorii, acţionarii/asociații, membrii organului executiv al entităţilor de audit, confirmate prin declarația pe propria răspundere;

e) nu are antecedente penale, fapt confirmat prin cazier judiciar.

Directorul este numit în funcţie pentru un termen de 4 ani, cu posibilitatea de a exercita două mandate consecutive.

**31.** Directorul îşi încetează activitatea:

a) la expirarea mandatului;

b) la cerere;

c) în cazul necorespunderii criteriilor prevăzute la punctul 30;

d) în caz de deces;

e) în alte cazuri prevăzute de legislaţie.

În caz de vacanță a funcției directorului, pînă la numirea de către Comitet a altui director, atribuțiile acestuia sînt exercitate de către o persoană din cadrul Consiliului, numită de către Comitet.

**32.** Directorul are următoarele atribuţii:

a) reprezintă Consiliul în relaţiile cu autorităţile publice, cu persoanele fizice şi juridice din ţară şi din străinătate;

b) organizează activitatea Consiliului;

c) participă la ședințele Comitetului și prezintă informații privind întrebările discutate în cadrul ședințelor Comitetului;

d) asigură executarea deciziilor Comitetului;

e) administrează patrimoniul Consiliului;

f) asigură elaborarea actelor normative în vederea exercitării funcţiei de supraveghere publică și publicarea acestora în Monitorul Oficial al Republicii Moldova;

g) emite ordine în vederea asigurării activității Consiliului;

h) participă la conferințe internaționale, seminare, training-uri în domeniul auditului situațiilor financiare;

i) aprobă deplasările în interes de serviciu al personalului Consililui;

j) asigură realizarea funcțiilor și atribuțiilor Consiliului.

**V. ORGANIZAREA ACTIVITĂŢII CONSILIULUI**

**33.** Consiliul îndeplineşte următoarele funcţii:

a) de înregistrare a stagiarilor şi de monitorizare a stagiului în audit;

b) de certificare şi de înregistrare a auditorilor;

c) de înregistrare a entităţilor de audit;

d) de monitorizare a instruirii profesionale continue;

e) de asigurare a calităţii auditului;

f) de investigare şi de aplicare a măsurilor disciplinare auditorilor şi entităţilor de audit conform art.42 alin.(2) - (4) al Legii nr.271 din 15 decembrie 2017 privind auditul situațiilor financiare;

g) de elaborare şi de aprobare a actelor normative în vederea exercitării funcţiei de supraveghere publică.

**34.** Consiliul are următoarele atribuţii:

a) elaborează recomandări pentru ameliorarea sistemului de instruire profesională continuă a auditorilor;

b) organizează procesul de certificare a auditorilor;

c) stabileşte cerinţe minime pentru executarea programului de pregătire a stagiarului în audit;

d) examinează solicitările aferente supravegherii publice a auditului, inclusiv privind calitatea efectuării auditului;

e) adoptă decizii privind aplicarea măsurilor disciplinare auditorilor şi entităţilor de audit;

f) supraveghează şi controlează activitatea stagiarilor în audit, auditorilor şi entităţilor de audit;

g) elaborează acte normative în vederea exercitării funcţiei de supraveghere publică și le publică în Monitorul Oficial al Republicii Moldova;

h) prezintă propuneri privind perfecționarea legislației ce ține de auditul situațiior financiare;

i) angajează specialişti în componenţa Consiliului;

j) ţine Registrul public al auditorilor şi Registrul public al entităţilor de audit;

k) ţine, în modul stabilit, şi plasează pe pagina web oficială a Consiliului lista organizaţiilor şi a instituţiilor de instruire profesională continuă a auditorilor;

l) efectuează controlul extern al calităţii auditului;

m) colaborează cu Ministerul Finanţelor, cu alte autorităţi publice şi cu asociaţiile profesionale;

n) colaborează cu autorităţile internaţionale de supraveghere publică a auditului.

În scopul îndeplinirii atribuțiilor ce îi revin, Consiliul poate încheia acorduri de colaborare cu alte autorități din țară sau din străinătate, poate beneficia de programe de formare și perfecționare profesională.

**35.** Consiliul are următoarele obligaţii:

a) să primească de la entitățile de audit, în termen de 4 luni de la sfîrşitul fiecărei perioade de gestiune:

- raportul privind respectarea procedurilor de control al calităţii auditului;

- raportul privind transparenţa în cazul efectuării auditului la entităţile de interes public;

- situațiile financiare;

b) să generalizeze informația din raportul privind respectarea procedurilor de control al calităţii auditului, raportul privind transparenţa în cazul efectuării auditului la entităţile de interes public, situațiile financiare a entităților de audit și să întocmească un raport pe care îl prezintă spre aprobare Comitetului pînă la data de 1 iunie;

c) să asigure obiectivitatea şi transparenţa activităţii sale;

d) să prezinte spre aprobare Comitetului raportul anual de activitate pînă la data de 1 martie a anului următor;

e) să prezinte Comitetului de audit a entității de ineres public rezultatele controlului extern al calității auditului entității de audit care a efectuat auditul.

**36.** Remunerarea muncii personalului Consiliului se efectuiază în conformitate cu Codul muncii, Legea salarizării nr.847-XV din 14.02.2002, Contractul colectiv de muncă și Regulamentul privind retribuirea muncii personalului Consiliului.

**37.** Consiliul asigură transparenţa activităţii şi plasează pe pagina web oficială:

a) componența Comitetului și curriculum vitae ale membrilor;

b) planul anual de activitate;

c) planul semestrial de control extern al calităţii;

d) deciziile comitetului;

e) raportul anual de activitate;

f) bugetul anual şi executarea acestuia;

g) actele normative în vederea exercitării funcţiei de supraveghere publică;

h) după expirarea termenului de atac, măsurile disciplinare aplicate, pe un termen de cel puțin 5 ani;

i) alte informaţii care reflectă activitatea Consiliului.

**38.** Criteriile de selectare a specialiștilor privind controlul extern al calității auditului din cadrul Consiliului sînt următoarele:

a) posedarea de către specialiștii privind controlul extern al calității auditului a certificatului de calificare a auditorului și experienței în domeniul auditului situațiilor financiare de cel puțin 5 ani;

b) capacitatea de a analiza sub diferite aspecte şi de a aplica această analiză în procesul efectuării controlului extern al calității auditului, stabilită în urma interviului și a studiului de caz;

c) posedarea limbii române.

 **39.** Activitatea specialiștilor privind controlul extern al calității auditului se bazează pe următoarele principii:

a) confidenţialitate;

b) independenţă şi obiectivitate;

c) legalitate şi integritate;

d) competenţă şi responsabilitate;

e) neafilierea specialiștilor privind controlul extern al calității auditului față de entitatea de audit verificată (soțul/soția, rudele de pînă la gradul al II-lea, inclusiv, afinii de gradul I nu sînt auditori, acţionari/asociați, membri ai organului executiv al entităţilor de audit verificate), confirmată prin declarația pe propria răspundere.

**40.** Drepturile și obligațiile specialiștilor privind controlul extern al calității auditului sînt stabilite în Regulamentul privind controlul extern al calității auditului, aprobat de către Consiliu.

**VI. DELEGAREA FUNCȚIEI DE CONTROL EXTERN AL CALITĂȚII AUDITULUI**

**41.** Consiliul deleagă organizaţiilor profesionale din domeniul auditului, în baza unui acord, funcţia de control extern al calităţii auditului membrilor lor – entităţilor de audit, care efectuează auditul la entităţile ce nu sînt de interes public, pe un termen de 3 ani din data selectării organizaţiilor profesionale din domeniul auditului.

**42.** Condițiile de selectare a organizaţiilor profesionale din domeniul auditului pentru efectuarea controlului extern al calităţii auditului membrilor săi:

1. numărul entităților de audit membre ale organizaţiei profesionale din domeniul auditului – nu mai puțin de 30 entități;
2. existența subdiviziunii de control extern al calității auditului în cadrul organizaţiei profesionale din domeniul auditului;
3. posedarea de către specialiștii privind controlul extern al calității auditului a certificatului de calificare a auditorului și experienței în domeniul auditului situațiilor financiare de cel puțin 5 ani.

Corespunderea condițiilor de selectare se confirmă prin depunerea unui dosar cu anexarea documentelor corespunzătoare.

**43.** Decizia de delegare organizaţiilor profesionale din domeniul auditului a funcţiei de control extern al calităţii auditului membrilor lor se ia de către Comitet în termen de 60 zile.

**44.** Organizaţiile profesionale din domeniul auditului selectate efectuează controlul extern al calităţii auditului membrilor săi la entităţile de audit care cumulativ îndeplinesc condițiile:

1. nu au efectuat auditul la entităţile de interes public în ultimii 6 ani;
2. au 2 și mai mulți auditori angajați;
3. au efectuat cel puțin 5 misiuni de audit anual în ultimii 3 ani.

**45.** Modul de supraveghere și monitorizare de către Consiliu a organizaţiilor profesionale din domeniul auditului cărora au fost delegate funcţia de control extern al calităţii auditului membrilor lor, modul de efectuare a controlului extern al calității auditului, modul de retragere a funcției de control extern al calității auditului, modul de raportare a rezultatelor controlului de către organizaţiile profesionale sînt stabilite în Regulamentul privind controlul extern al calității auditului, aprobat de către Consiliu.

**46.** Consiliul poate retrage delegarea funcției de control extern al calității în cazul:

a) necorespunderii condițiilor prevăzute la punctul 42, lit. b) și c);

b) neefectuarea controlului extern al calității auditului membrilor săi;

c) neprezentării informației solicitate de către Consiliu privind controlul extern al calității membrilor săi;

d) alte cazuri stabilite în Regulamentul privind controlul extern al calității auditului.

|  |
| --- |
| Anexa 1la Regulamentul de activitate al Consiliului de supraveghere publică a audituluiDeclaraţie de confidenţialitateSubsemnatul(a), \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(numele, prenumele)în cadrul ședințelor Comitetului și în procesul îndeplinirii atribuțiilor îmi asum obligaţia:a) să păstrez confidențialitatea informației obinute în procesul examinării solicitărilor aferente supravegherii publice a auditului, inclusiv privind calitatea efectuării auditului;b) să păstrez confidențialitatea informației referitor la deciziile privind aplicarea măsurilor disciplinare auditorilor şi entităţilor de audit;c) să respect cerinţele legislației privind asigurarea păstrării secretului comercial;d) să nu folosesc informaţia ce ţine de un secret de stat, care poate apărea în procesul examinării informațiilor.Am luat cunoştinţă despre faptul că sînt limitat referitor la  informaţia obţinută în cadrul ședințelor Comitetului și în procesul îndeplinirii atribuțiilor şi nu am dreptul să o divulg persoanelor terţe, cu excepția solicitărilor instanțelor judecătorești și a organelor de urmărire penală. De asemenea, am luat act că, în caz de divulgare a informaţiei, voi fi tras la răspundere în conformitate cu legislaţia Republicii Moldova. |
|   "\_\_\_" \_\_\_\_\_\_\_\_\_\_\_ 20\_\_  |  \_\_\_\_\_\_\_\_\_\_\_\_\_\_\_\_\_\_\_(semnătura) |
|  |
|  |  |
|    |